Socialinio draudimo pažymėjimas

**Socialinio draudimo pažymėjimas** - dokumentas (pažymėjimas), patvirtinantis asmens socialinio draudimą.

= Lietuva =

Valstybinio socialinio draudimo pažymėjimas Lietuvoje yra dokumentas, patvirtinantis apdraustajam asmeniui suteiktą socialinio draudimo numerį. Išdavimą nustato Asmens socialinio draudimo numerio suteikimo, valstybinio socialinio draudimo pažymėjimo išdavimo ir keitimo taisyklės (toliau - Taisyklės). Išskiriami senos ir naujos formų pažymėjimai.

**Senos formos** draudimo pažymėjimas – draudimo pažymėjimas, išduotas iki 2004 m. gruodžio 31 d. (draudimo pažymėjimo forma nustatyta Lietuvos Respublikos Vyriausybės 1991 m. gruodžio 23 d. nutarimu Nr. 584 „Dėl apdraustųjų valstybiniu socialiniu draudimu įskaitos taisyklių“ (Žin., 1992, Nr. 9‑223).

**Naujos formos** draudimo pažymėjimas – draudimo pažymėjimas, išduodamas nuo 2005 m. sausio 1 d. (draudimo pažymėjimo forma patvirtinta Fondo valdybos direktoriaus 2004 m. rugsėjo 3 d. įsakymu Nr. V‑329 „Dėl socialinio draudimo pažymėjimo formos patvirtinimo“

## Išdavimas

Draudimo pažymėjimai asmenims, kuriems suteiktas asmens socialinio draudimo numeris, išduodami ir keičiami bet kuriame Fondo valdybos teritoriniame skyriuje, į kurį asmenys kreipiasi, išskyrus Taisyklių 14 punkte nurodytą išimtį.

Fondo valdybos Karinių ir joms prilygintų struktūrų skyrius tik šio skyriaus draudėjų apdraustiesiems suteikia asmens socialinio draudimo numerį bei išduoda ir keičia draudimo pažymėjimus. Šio skyriaus draudėjų apdraustieji draudimo pažymėjimus gali gauti ar pasikeisti bet kuriame Fondo valdybos teritoriniame skyriuje.

Fondo valdybos teritoriniam skyriui gavus draudėjo užpildytą 1‑SD pranešimą, apdraustajam arba jo įgaliotam asmeniui draudimo pažymėjimas išduodamas Fondo valdybos teritoriniam skyriui pateikus:

*pasą (įstatymų nustatyta tvarka patvirtintą paso nuorašą) ar asmens tapatybės kortelę (įstatymų nustatyta tvarka patvirtintą asmens tapatybės kortelės nuorašą). Jeigu valstybiniu socialiniu draudimu draudžiamas nepilnametis, pateikiamas gimimo liudijimas (įstatymų nustatyta tvarka patvirtintas gimimo liudijimo nuorašas). Jei asmeniui Lietuvos Respublikos įstatymų nustatyta tvarka nebuvo išduotas Lietuvos Respublikos piliečio pasas ar asmens tapatybės kortelė, pateikiamas kitas asmens tapatybę patvirtinantis dokumentas (įstatymų nustatyta tvarka patvirtintas šio dokumento nuorašas);
*asmens nuotrauką (30 mm x 40 mm). Nuotrauka gali būti spalvota arba nespalvota.

Taisyklių 7–12 punktuose nurodytiems asmenims draudimo pažymėjimai išduodami pateikus Taisyklių 15.1 ir 15.2 punkte nurodytus dokumentus.

Draudimo pažymėjime turi būti asmens nuotrauka ir nurodomi šie duomenys:
* asmens socialinio draudimo numeris;
* apdraustojo vardas (vardai) ir pavardė;
* asmens kodas Lietuvos Respublikos gyventojų registre. Asmens kodas neįrašomas, jeigu asmeniui jis nesuteiktas;
* draudimo pažymėjimo išdavimo data;
* draudimo pažymėjimą išdavusio asmens vardo raidė ir pavardė.

Draudimo pažymėjimą pasirašo jį išdavęs darbuotojas. Parašas tvirtinamas Fondo valdybos teritorinio skyriaus antspaudu, kuris dedamas taip, kad dengtų nuotraukos kraštą. Draudimo pažymėjimas laminuojamas.

Apdraustasis arba apdraustojo įgaliotas asmuo, gavęs naujos formos draudimo pažymėjimą, privalo pasirašyti Fondo valdybos teritorinio skyriaus apdraustiesiems išduotų draudimo pažymėjimų apskaitos knygoje.

Fondo valdybos teritorinis skyrius, gavęs Taisyklių 15 punkte nurodytus dokumentus, draudimo pažymėjimą apdraustajam arba apdraustojo įgaliotam asmeniui išduoda tą pačią dieną.

Fondo valdybos Karinių ir joms prilygintų struktūrų skyrius savo draudėjų apdraustiesiems draudimo pažymėjimus išduoda per 5 darbo dienas nuo Taisyklių 15 punkte nurodytų dokumentų gavimo.

## Keitimas

Draudimo pažymėjimas keičiamas, jeigu:
* asmuo pakeičia vardą (vardus), pavardę, asmens kodą;
* draudimo pažymėjimas tapo netinkamas naudoti;
* draudimo pažymėjime yra netikslių įrašų;
* draudimo pažymėjimas prarandamas.

Draudimo pažymėjimas keičiamas, išduodant naują draudimo pažymėjimą pagal Taisyklių 17–18 punktų reikalavimus. Naujas draudimo pažymėjimas išduodamas, nurodant asmeniui jau suteiktą Registre socialinio draudimo numerį.

Asmuo arba jo įgaliotas asmuo, norėdamas pakeisti draudimo pažymėjimą, Fondo valdybos teritoriniam skyriui turi pateikti:
* prašymą pakeisti draudimo pažymėjimą, nurodant keitimo priežastį;
* pasą (įstatymų nustatyta tvarka patvirtintą paso nuorašą) ar asmens tapatybės kortelę (įstatymų nustatyta tvarka patvirtintą asmens tapatybės kortelės nuorašą). Jeigu valstybiniu socialiniu draudimu draudžiamas nepilnametis, pateikiamas gimimo liudijimas (įstatymų nustatyta tvarka patvirtintas gimimo liudijimo nuorašas). Jei asmeniui Lietuvos Respublikos įstatymų nustatyta tvarka nebuvo išduotas Lietuvos Respublikos piliečio pasas ar asmens tapatybės kortelė, pateikiamas kitas asmens tapatybę patvirtinantis dokumentas (įstatymų nustatyta tvarka patvirtintas šio dokumento nuorašas);
* asmens nuotrauką (30 mm x 40 mm). Nuotrauka gali būti spalvota arba nespalvota;
*draudimo pažymėjimą, jeigu draudimo pažymėjimas keičiamas Taisyklių 22.1–22.3 punktuose nustatytais atvejais.

Keitimui pateikti draudimo pažymėjimai yra sunaikinami, surašius atitinkamą aktą.

Apdraustasis arba apdraustojo įgaliotas asmuo, gavęs naujos formos draudimo pažymėjimą, privalo pasirašyti Fondo valdybos teritorinio skyriaus apdraustiesiems išduotų draudimo pažymėjimų apskaitos knygoje.

Fondo valdybos teritorinis skyrius naujos formos draudimo pažymėjimą išduoda Taisyklių 20 punkte nustatytu terminu, gavus  Taisyklių 24 punkte nurodytus dokumentus.

Fondo valdybos Karinių ir joms prilygintų struktūrų skyrius savo draudėjų apdraustiesiems naujos formos draudimo pažymėjimus išduoda per 3 darbo dienas nuo Taisyklių 24 punkte nurodytų dokumentų gavimo.

## Senos formos pažymėjimo keitimas į naujos formos pažymėjimą

Asmuo arba jo įgaliotas asmuo, norėdamas pakeisti senos formos draudimo pažymėjimą į naujos formos draudimo pažymėjimą, Fondo valdybos teritoriniam skyriui privalo pateikti:

*senos formos draudimo pažymėjimą;
* pasą (įstatymų nustatyta tvarka patvirtintą paso nuorašą) ar asmens tapatybės kortelę (įstatymų nustatyta tvarka patvirtintą asmens tapatybės kortelės nuorašą). Jeigu valstybiniu socialiniu draudimu draudžiamas nepilnametis, pateikiamas gimimo liudijimas (įstatymų nustatyta tvarka patvirtintas gimimo liudijimo nuorašas). Jei asmeniui Lietuvos Respublikos įstatymų nustatyta tvarka nebuvo išduotas Lietuvos Respublikos piliečio pasas ar asmens tapatybės kortelė, pateikiamas kitas asmens tapatybę patvirtinantis dokumentas (įstatymų nustatyta tvarka patvirtintas šio dokumento nuorašas);
*asmens nuotrauką (30 mm x 40 mm). Nuotrauka gali būti spalvota arba nespalvota.

Senos formos draudimo pažymėjime po paskutiniu įrašu dedamas specialus spaudas apie naujos formos draudimo pažymėjimo išdavimą, nurodant išdavimo datą. Po spaudu pasirašo Fondo valdybos teritorinio skyriaus specialistas, nurodydamas savo vardo raidę ir pavardę. Parašas patvirtinamas Fondo valdybos teritorinio skyriaus antspaudu, kurio centrinėje dalyje nurodytas Fondo valdybos teritorinio skyriaus pavadinimas.

Senos formos draudimo pažymėjimas keičiamas, išduodant naujos formos draudimo pažymėjimą pagal Taisyklių 17‑18 punktų reikalavimus.

Fondo valdybos teritorinis skyrius naujos formos draudimo pažymėjimą išduoda Taisyklių 20 punkte nustatytu terminu, gavus Taisyklių 29 punkte nurodytus dokumentus.

Fondo valdybos Karinių ir joms prilygintų struktūrų skyrius savo draudėjų apdraustiesiems naujos formos draudimo pažymėjimus išduoda per 3 darbo dienas nuo  Taisyklių 29 punkte nurodytų dokumentų gavimo.

Pakeistas senos formos draudimo pažymėjimas, padarius jame atitinkamą įrašą apie pakeitimą, grąžinamas apdraustajam arba apdraustojo įgaliotam asmeniui. Apdraustasis arba apdraustojo įgaliotas asmuo, gavęs naujos formos draudimo pažymėjimą, privalo pasirašyti Fondo valdybos teritorinio skyriaus apdraustiesiems išduotų draudimo pažymėjimų apskaitos knygoje. 

Draudimo pažymėjimai išduodami ir keičiami nemokamai.

Sugadinti draudimo pažymėjimų blankai nurašomi pagal Fondo valdybos teritorinio skyriaus direktoriaus patvirtintą aktą.

Asmuo, praradęs draudimo pažymėjimą, turi pranešti apie tai Fondo valdybos teritoriniam skyriui ir pateikti prašymą išduoti naują draudimo pažymėjimą.

Asmuo, gavęs naują draudimo pažymėjimą ir suradęs prarastą naujos formos draudimo pažymėjimą, privalo nedelsdamas grąžinti pastarąjį bet kuriam Fondo valdybos teritoriniam skyriui, kuris jį sunaikina, surašius atitinkamą aktą.

Draudimo pažymėjimų, išduotų iki 2004 m. gruodžio 31 d., pildymas nutraukiamas nuo 2005 m. sausio 1 dienos.

Draudimo pažymėjimai, išduoti iki 2004 m. gruodžio 31 d., galioja, iki bus pakeisti į naujos formos draudimo pažymėjimus.

## Šaltiniai